
VENDIM
Nr. 788, datë 11.12.2019

PËR PËRBËRJEN DHE RREGULLAT E DETAJUARA PËR ORGANIZIMIN, FUNKSIONIMIN E SHPËRBLIMIN FINANCIAR TË KOMISIONIT QENDROR TË STATUSIT “DËSHMOR I ATDHEUT”

Në mbështetje të nenit 100 të Kushtetutës dhe të pikave 3 e 5, të nenit 10, të ligjit nr. 109/2018, “Për statusin e dëshmorit të atdheut”, me propozimin e ministrit të Mbrojtjes, Këshilli i Ministrave

VENDOSI:

1. Pranë Ministrisë së Mbrojtjes krijohet Komisioni Qendror i Statusit “Dëshmor i atdheut”, që kryesohet nga ministri i Mbrojtjes (kryetar),  zëvendësministri i Mbrojtjes (nënkryetar) dhe në përbërje ka anëtarë: 
- zëvendësministrin e Brendshëm; 
- zëvendësministrin e Drejtësisë; 
- zëvendësministrin e Shëndetësisë dhe Mbrojtjes Sociale; 
- një përfaqësues të Organizatës së Dëshmorëve të LANÇ-it dhe dëshmorëve të tjerë të atdheut; 
- një përfaqësues të Organizatës së Veteranëve të LANÇ-it. 
2. Komisioni Qendror i Statusit “Dëshmor i atdheut” mbështetet nga një staf teknik, që funksionon pranë Ministrisë së Mbrojtjes, përbërja dhe organizimi i të cilit përcaktohet nga ministri i Mbrojtjes. Përgjegjësi i këtij stafi ushtron funksionet e sekretarit të Komisionit Qendror të Statusit “Dëshmor i atdheut”. 
3. Marrja e vendimeve të Komisionit Qendror të Statusit “Dëshmor i atdheut” do të kryhet sipas dispozitave të ligjit nr. 8480, datë 27.5.1999, “Për funksionimin e organeve kolegjiale të administratës shtetërore dhe enteve publike”. 
4. Komisioni Qendror i Statusit “Dëshmor i atdheut” mblidhet me kërkesën e kryetarit të komisionit dhe ushtron këto detyra:
a) shqyrton dhe merr vendime lidhur me propozimin dhe dokumentacionin për shpalljen apo njohjen e statusit “Dëshmor i atdheut”, të dërguar nga subjektet propozuese; 
b) shqyrton dhe merr vendim lidhur me ankesat administrative të subjekteve kërkuese kundër vendimit të këshillit bashkiak, këshillit të qarkut apo prefektit, të cilët kanë refuzuar kërkesën e tyre për statusin e dëshmorit të atdheut ose kur këto organe nuk kanë marrë në shqyrtim kërkesën e tyre për këtë çështje, brenda afateve të parashikuara ligjore; 
c) njofton me shkrim subjektin propozues apo subjektin ankues se propozimi ose ankesa e tij është pranuar për vazhdimin e procedurës administrative nga Komisioni Qendror i Statusit “Dëshmor i atdheut” ose për plotësimin e të metave lidhur me kriteret formale, ligjore, të propozimit, duke caktuar një afat prej 10 ditësh pune për plotësimin e këtyre të metave;
ç) njofton subjektin propozues apo subjektin ankues se janë të nevojshme veprime të mëtejshme administrative, para se të vendosë pranimin ose jo të propozimit apo të kërkesës/ankesës, duke caktuar një afat prej 10 ditësh pune për kryerjen e këtyre veprimeve;
d) bashkëpunon me organet shtetërore qendrore e vendore dhe me organizatat e dëshmorëve apo organizata të tjera për organizimin e ceremonive të dhënies (shpërndarjes) së certifikatës “Dëshmor i atdheut” dhe të simbolit “Familje e dëshmorit të atdheut”;
dh) rishqyrton vendimet e tij, të cilët, bazuar në një vendim gjykate të formës së prerë, janë anuluar apo shfuqizuar; 
e) miraton, me vendim, dhënien e shpërblimit financiar mujor për familjen e dëshmorit të atdheut, kur plotësohen kriteret e përcaktuara në pikën 2, të nenit 18, të ligjit nr. 109/2018, “Për statusin e dëshmorit të atdheut”;
ë) bashkëpunon me institucionet e tjera publike gjatë hetimit administrativ të një çështjeje për shpalljen apo njohjen e statusit “Dëshmor i atdheut”; 
f) ngarkon stafin teknik të komisionit qendror me detyra specifike administrative, për çështjen që shqyrton; 
g) njofton, me shkresë zyrtare, subjektin propozues apo subjektin ankues, brenda afateve ligjore, për vendimin përfundimtar të Komisionit Qendror të Statusit “Dëshmor i atdheut”;
gj) merr vendim për delegimin e disa kompetencave nënkryetarit, një anëtari apo stafit teknik të Komisionit Qendror të Statusit “Dëshmor i atdheut”.
5. Propozimi për shpalljen ose njohjen e statusit “Dëshmor i atdheut” përmban identitetin e plotë e të saktë të të ndjerit, jetëshkrimin të tij dhe përshkrimin e saktë të rrethanave të ngjarjes ku ka humbur jetën, sipas dokumenteve zyrtare, shtetërore dhe çdo dokumentacion tjetër, të përcaktuar sipas nenit 8, të ligjit nr. 109/2018, “Për statusin e dëshmorit të atdheut”, dhe i paraqitet këshillit të qarkut, këshillit bashkiak ose prefektit.  
6. Propozimi për shpalljen ose njohjen e statusit “Dëshmor i atdheut” paraqitet pranë stafit teknik të Komisionit Qendror të Statusit “Dëshmor i atdheut”, në Ministrinë e Mbrojtjes. 
7. Komisioni Qendror, për dhënien e statusit “Dëshmor i atdheut”, shqyrton dokumentet e dërguara nga këshilli i qarkut, këshilli bashkiak, prefekti ose ministri përkatës dhe relacionin e stafit teknik. Komisioni Qendror merr vendimin brenda 3 muajve, nga dita e regjistrimit në sekretarinë e këtij komisioni, për shpalljen ose jo “Dëshmor i atdheut” të të ndjerit dhe njofton të interesuarin nëpërmjet këshillit të qarkut, këshillit bashkiak dhe prefektit.
8. Vendimi i Komisionit Qendror për mosdhënien e statusit “Dëshmor i atdheut” duhet të jetë i arsyetuar.
9. Shpërblimi për pjesëmarrje në mbledhje, për çdo anëtar, bëhet sipas përcaktimeve në vendimin normativ të masës së shpërblimit të këshillave, bordeve ose komisioneve të njësive  të qeverisjes qendrore.
[bookmark: _GoBack]10. Vendimi nr. 151, datë 25.5.2002, i Këshillit të Ministrave, “Për statusin ‘Dëshmor i Atdheut’”, shfuqizohet. 
11. Ngarkohen Ministria e Mbrojtjes dhe Komisioni Qendror i Statusit “Dëshmor i atdheut” për zbatimin e këtij vendimi. 
Ky vendim hyn në fuqi pas botimit në Fletoren Zyrtare. 

ZËVENDËSKRYEMINISTËR

